CELEX: E2018P0001
Language: lt
Date: 2018-07-13 00:00:00
Title: 2018 m. liepos 13 d. ELPA priežiūros institucijos ieškinys Norvegijos Karalystei (Byla E-1/18)

6.9.2018   
            
            
               LT
            
            
               Europos Sąjungos oficialusis leidinys
            
            
               C 314/13
            
         
      2018 m. liepos 13 d. ELPA priežiūros institucijos ieškinys Norvegijos Karalystei
      (Byla E-1/18)
      (2018/C 314/11)
      ELPA priežiūros institucija, kuriai atstovauja Claire Simpson, Erlendas M. Leonhardsenas, Catherine Howdle ir Carstenas Zatschleris, byloje veikiantys kaip ELPA priežiūros institucijos (35 rue Belliard, 1040 Brussels, Belgium) atstovai, 2018 m. liepos 13 d. ELPA teisme pareiškė ieškinį Norvegijos Karalystei.
      ELPA priežiūros institucija prašo ELPA teismo:
      
                  1)
               
               
                  pripažinti, kad, nepanaikinusi tokių nuostatų, kaip Nacionalinio draudimo įstatymo 14-13 straipsnio pirma, antra ir trečia pastraipos ir 14-14 straipsnio pirma pastraipa, kuriose įtvirtinta, kad tėvo teisė gauti vaiko priežiūros išmokas priklauso nuo motinos padėties, o motinos teisė gauti išmokas nepriklauso nuo tėvo padėties, Norvegija neįvykdė įsipareigojimų pagal EEE susitarimo XVIII priedo 21b punkte nurodyto teisės akto (2006 m. liepos 5 d. Europos Parlamento ir Tarybos direktyvos 2006/54/EB dėl moterų ir vyrų lygių galimybių ir vienodo požiūrio į moteris ir vyrus užimtumo bei profesinės veiklos srityje principo įgyvendinimo (nauja redakcija)) 14 straipsnio 1 dalies c punktą;
               
            
                  2)
               
               
                  nurodyti Norvegijos Karalystei padengti bylinėjimosi išlaidas.
               
            
         Teisinės ir faktinės aplinkybės ir pagrindai, kuriais grindžiamas ieškinys:
      
      
                  —
               
               
                  Ši byla susijusi su Norvegijoje taikoma vaiko priežiūros išmokų mokėjimo tvarka. Vaiko priežiūros išmokos yra tėvams (tėvui ir motinai) jų atostogų laikotarpiu mokamos išmokos, susijusios su vaiko gimimu ar įsivaikinimu.
               
            
                  —
               
               
                  ELPA priežiūros institucija mano, kad kai kurios Norvegijoje taikomos vaiko priežiūros išmokų mokėjimo taisyklės tiesiogiai diskriminuoja tėvą. Tai reiškia, kad pagal šias taisykles tai, ar tėvui bus skirta visa išmoka arba dalis jos, ar apskritai ji bus skirta, priklauso nuo to, ar motina dirba arba dirbo (arba užsiima lygiaverte veikla). Priešingai, motinos teisė gauti tokias išmokas nepriklauso nuo to, ar tėvas užsiima kokia nors veikla.
               
            
                  —
               
               
                  ELPA priežiūros institucija mano, kad augindami vaikus tėvas ir motina yra panašioje padėtyje, taigi Norvegijoje taikomose vaiko priežiūros išmokų mokėjimo taisyklėse nustačius nevienodas sąlygas įtvirtinama neteisėta tėvo diskriminacija pagal lytį ir taip pažeidžiamas Direktyvos 2006/54/EB dėl moterų ir vyrų lygių galimybių ir vienodo požiūrio į moteris ir vyrus užimtumo bei profesinės veiklos srityje principo įgyvendinimo 14 straipsnio 1 dalies c punktas.
               
            
                  —
               
               
                  Be to, ELPA priežiūros institucija mano, kad tokia diskriminacija negali būti pateisinama pagal Direktyvos 2006/54/EB 3 straipsnį kaip pozityvūs veiksmai, kuriais siekiama padėti moterims pasiekti lygybę profesiniame gyvenime, ar kokiais nors kitais pagrindais.